62024CJ0619
ΑΠΟΦΑΣΗ ΤΟΥ ΔΙΚΑΣΤΗΡΙΟΥ (πέμπτο τμήμα)
της 5ης Φεβρουαρίου 2026 (
*1
)
«Προδικαστική παραπομπή – Κοινή εξωτερική πολιτική και πολιτική ασφάλειας – Περιοριστικά μέτρα λόγω ενεργειών της Ρωσικής Ομοσπονδίας που αποσταθεροποιούν την κατάσταση στην Ουκρανία – Κανονισμός (EΕ) 833/2014 – Άρθρο 3θ, παράγραφοι 1 και 3α-δ – Παράρτημα XXI – Απαγόρευση εισαγωγής στην Ευρωπαϊκή Ένωση αγαθών που παράγουν σημαντικά έσοδα για τη Ρωσική Ομοσπονδία – Εισαγωγή οχήματος»
Στην υπόθεση C‑619/24,
με αντικείμενο αίτηση προδικαστικής αποφάσεως δυνάμει του άρθρου 267 ΣΛΕΕ, που υπέβαλε το Finanzgericht Düsseldorf (δικαστήριο φορολογικών διαφορών του Ντίσελντορφ, Γερμανία) με απόφαση της 4ης Σεπτεμβρίου 2024, η οποία περιήλθε στο Δικαστήριο στις 23 Σεπτεμβρίου 2024, στο πλαίσιο της δίκης
JG
κατά
Hauptzollamt Düsseldorf,
ΤΟ ΔΙΚΑΣΤΗΡΙΟ (πέμπτο τμήμα),
συγκείμενο από τους M. L. Arastey Sahún, πρόεδρο τμήματος, J. Passer, E. Regan, Δ. Γρατσία (εισηγητή) και B. Smulders, δικαστές,
γενική εισαγγελέας: L. Medina
γραμματέας: A. Calot Escobar
έχοντας υπόψη την έγγραφη διαδικασία,
λαμβάνοντας υπόψη τις παρατηρήσεις που υπέβαλαν:
–
ο JG, εκπροσωπούμενος από τον H. Nehm, Rechtsanwalt,
–
η Γερμανική Κυβέρνηση, εκπροσωπούμενη από τους J. Möller και P. E. Wagner,
–
η Τσεχική Κυβέρνηση, εκπροσωπούμενη από την K. Najmanová και τους M. Smolek και J. Vláčil,
–
η Ολλανδική Κυβέρνηση, εκπροσωπούμενη από τις M. K. Bulterman και M. H. S. Gijzen,
–
η Ευρωπαϊκή Επιτροπή, εκπροσωπούμενη από την M. Carpus-Carcea και τον M. Kellerbauer,
κατόπιν της αποφάσεως που έλαβε, αφού άκουσε τη γενική εισαγγελέα, να εκδικάσει την υπόθεση χωρίς ανάπτυξη προτάσεων,
εκδίδει την ακόλουθη
Απόφαση
1
Η αίτηση προδικαστικής αποφάσεως αφορά την ερμηνεία του άρθρου 3θ, παράγραφος 1, του κανονισμού (ΕΕ) 833/2014 του Συμβουλίου, της 31ης Ιουλίου 2014, σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ 2014, L 229, σ. 1), όπως τροποποιήθηκε με τον κανονισμό (ΕΕ) 2022/576 του Συμβουλίου, της 8ης Απριλίου 2022 (ΕΕ 2022, L 111, σ. 1), και του άρθρου 3θ, παράγραφος 3α‑δ, του κανονισμού 833/2014 του Συμβουλίου, της 31ης Ιουλίου 2014, σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ 2014, L 229, σ. 1), όπως τροποποιήθηκε με τον κανονισμό (ΕΕ) 2023/2878 του Συμβουλίου, της 18ης Δεκεμβρίου 2023 (ΕΕ L 2023/2878).
2
Η αίτηση αυτή υποβλήθηκε στο πλαίσιο ένδικης διαφοράς μεταξύ του JG, Ρώσου υπηκόου που κατοικεί στο Ντίσελντορφ (Γερμανία), και του Hauptzollamt Düsseldorf (κεντρικού τελωνείου του Ντίσελντορφ) (στο εξής: τελωνείο) με αντικείμενο τη δέσμευση από το εν λόγω τελωνείο ενός μεταχειρισμένου μηχανοκίνητου οχήματος το οποίο ο JG είχε αποκτήσει στη Ρωσία και στη συνέχεια εισήγαγε στο γερμανικό έδαφος.
Το νομικό πλαίσιο
Η απόφαση 2014/512/ΚΕΠΠΑ
3
Το άρθρο 4ια της αποφάσεως 2014/512/ΚΕΠΠΑ του Συμβουλίου, της 31ης Ιουλίου 2014, σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ 2014, L 229, σ. 13), όπως τροποποιήθηκε με την απόφαση (ΚΕΠΠΑ) 2022/578 του Συμβουλίου, της 8ης Απριλίου 2022 (ΕΕ 2022, L 111, σ. 70), ορίζει στις παραγράφους 1 και 6 τα εξής:
«1.   Απαγορεύεται η αγορά, εισαγωγή ή μεταφορά προς την [Ευρωπαϊκή] Ένωση, άμεσα ή έμμεσα, αγαθών που παράγουν σημαντικά έσοδα για τη Ρωσία, καθιστώντας έτσι δυνατές τις ενέργειές της που αποσταθεροποιούν την κατάσταση στην Ουκρανία, εάν είναι καταγωγής Ρωσίας ή εξάγονται από τη Ρωσία.
[...]
6.   Η Ένωση λαμβάνει τα αναγκαία μέτρα προκειμένου να καθορισθούν τα σχετικά είδη που καλύπτονται από το παρόν άρθρο.»
Η απόφαση 2022/578
4
Η αιτιολογική σκέψη 6 της απόφασης 2022/578 έχει ως εξής:
«Λαμβάνοντας υπόψη τη σοβαρότητα της κατάστασης και ως απάντηση στη στρατιωτική επίθεση κατά της Ουκρανίας, ενδείκνυται να θεσπιστούν περαιτέρω περιοριστικά μέτρα. [...] Είναι επίσης σκόπιμο να περιοριστούν οι εξαγωγές καυσίμων αεριωθουμένων και άλλων αγαθών στη Ρωσία, καθώς και να θεσπιστούν πρόσθετοι περιορισμοί στις εισαγωγές ορισμένων αγαθών που εξάγονται ή που προέρχονται από τη Ρωσία, συμπεριλαμβανομένου του άνθρακα και άλλων στερεών ορυκτών καυσίμων. [...]»
Ο κανονισμός 833/2014
5
Η αιτιολογική σκέψη 2 του κανονισμού 833/2014 έχει ως εξής:
«Στις 22 Ιουλίου 2014 το Συμβούλιο [της Ευρωπαϊκής Ένωσης] κατέληξε στο συμπέρασμα ότι εάν η Ρωσία δεν ανταποκρινόταν στα αιτήματα που διατυπώθηκαν στα συμπεράσματα του Ευρωπαϊκού Συμβουλίου της 27ης Ιουνίου 2014 και στα δικά του συμπεράσματα της 22ας Ιουλίου, θα ήταν έτοιμο να εισαγάγει αμελλητί δέσμη περαιτέρω σημαντικών περιοριστικών μέτρων. Επομένως, θεωρείται σκόπιμη η εφαρμογή πρόσθετων περιοριστικών μέτρων για να αυξηθεί το κόστος των ενεργειών της Ρωσίας που υπονομεύουν την εδαφική ακεραιότητα, την κυριαρχία και την ανεξαρτησία της Ουκρανίας, καθώς και για να προωθηθεί η ειρηνική επίλυση της κρίσης. Τα μέτρα αυτά θα τελούν υπό επανεξέταση και μπορεί να ανακληθούν ή να αποσυρθούν, ή να συμπληρωθούν από άλλα περιοριστικά μέτρα, ενόψει των εξελίξεων επιτόπου.»
6
Το άρθρο 3θ, το οποίο προστέθηκε στον κανονισμό 833/2014 με τον κανονισμό 2022/576, ορίζει τα εξής:
«1.   Απαγορεύεται η αγορά, εισαγωγή ή μεταφορά [στην Ένωση], άμεσα ή έμμεσα, αγαθών που παράγουν σημαντικά έσοδα για τη Ρωσία, καθιστώντας έτσι δυνατές τις ενέργειές της που αποσταθεροποιούν την κατάσταση στην Ουκρανία, όπως απαριθμούνται στο παράρτημα XXI, εάν είναι καταγωγής Ρωσίας ή εξάγονται από τη Ρωσία.»
7
Η παράγραφος 3α, η οποία προστέθηκε στο άρθρο 3θ του κανονισμού 833/2014 με τον κανονισμό (ΕΕ) 2022/1904 του Συμβουλίου, της 6ης Οκτωβρίου 2022 (ΕΕ 2022, L 259 I, σ. 3), προβλέπει τα εξής:
«Η απαγόρευση της παραγράφου 1 δεν εφαρμόζεται σε αγορές στη Ρωσία οι οποίες είναι αναγκαίες για τη λειτουργία των διπλωματικών και προξενικών αντιπροσωπιών της Ένωσης και των κρατών μελών, συμπεριλαμβανομένων των αντιπροσωπιών, των πρεσβειών και των αποστολών, ή για προσωπική χρήση των υπηκόων των κρατών μελών και των άμεσων μελών της οικογένειάς τους.»
8
Οι παράγραφοι 3α-α έως 3α-δ, που προστέθηκαν στο άρθρο 3θ του κανονισμού 833/2014 με τον κανονισμό 2023/2878, έχουν ως εξής:
«3α-α.   Οι αρμόδιες αρχές κράτους μέλους μπορούν να επιτρέπουν την εισαγωγή αγαθών που προορίζονται για αυστηρώς προσωπική χρήση από φυσικά πρόσωπα που ταξιδεύουν προς την Ένωση ή μέλη της άμεσης οικογένειάς τους. Η εξαίρεση αυτή περιορίζεται σε προσωπικά είδη που ανήκουν στα εν λόγω πρόσωπα και τα οποία προδήλως δεν προορίζονται για πώληση.
3α-β.   Οι αρμόδιες αρχές μπορούν να επιτρέπουν, υπό τους όρους που κρίνουν ενδεδειγμένους, την είσοδο στην Ένωση οχήματος υπαγόμενου στον κωδικό [...] 8703 [της συνδυασμένης ονοματολογίας, ΣΟ] το οποίο δεν προορίζεται για πώληση και ανήκει σε πολίτη κράτους μέλους ή σε μέλος της άμεσης οικογένειάς του που κατοικεί στη Ρωσία και οδηγεί το όχημα προς την Ένωση για αυστηρώς προσωπική χρήση.
3α-γ.   Η απαγόρευση της παραγράφου 1 δεν εφαρμόζεται στην είσοδο στην Ένωση μηχανοκίνητων οχημάτων που υπάγονται στον κωδικό [...] 8703 [της ΣΟ], υπό τον όρο ότι διαθέτουν διπλωματικές πινακίδες κυκλοφορίας οχήματος και είναι αναγκαία για τη λειτουργία των διπλωματικών και προξενικών αντιπροσωπιών, συμπεριλαμβανομένων των αντιπροσωπιών, των πρεσβειών και των αποστολών, ή διεθνών οργανισμών που χαίρουν ασυλίας σύμφωνα με το διεθνές δίκαιο, ή για προσωπική χρήση του προσωπικού τους και των άμεσων μελών της οικογένειάς τους.
3α-δ.   Η απαγόρευση της παραγράφου 1 δεν εμποδίζει οχήματα που βρίσκονταν ήδη στο έδαφος της Ένωσης στις 19 Δεκεμβρίου 2023 να ταξινομηθούν σε κράτος μέλος.
[...]»
9
Το παράρτημα XXI του κανονισμού 833/2014, όπως τροποποιήθηκε με τον κανονισμό 2022/1904, το οποίο επιγράφεται «Κατάλογος αγαθών και τεχνολογιών που αναφέρονται στο άρθρο 3θ», περιείχε στο μέρος Β, υπό τον κωδικό 8703 της ΣΟ, την ακόλουθη περιγραφή:
«Επιβατικά αυτοκίνητα και άλλα αυτοκίνητα οχήματα που είναι κατασκευασμένα κυρίως για τη μεταφορά [λιγότερων από] 10 προσώπων, στα οποία περιλαμβάνονται και τα οχήματα τύπου station wagon και τα αγωνιστικά οχήματα (άλλα από τα μηχανοκίνητα οχήματα της κλάσης 8702).»
Ο κανονισμός 2022/576
10
Η αιτιολογική σκέψη 2 του κανονισμού 2022/576 έχει ως εξής:
«Ο κανονισμός (ΕΕ) αριθ. 833/2014 θέτει σε εφαρμογή ορισμένα μέτρα που προβλέπονται στην απόφαση 2014/512/ΚΕΠΠΑ του Συμβουλίου.»
Η διαφορά της κύριας δίκης και τα προδικαστικά ερωτήματα
11
Στις 27 Ιανουαρίου 2023 ο προσφεύγων της κύριας δίκης, Ρώσος υπήκοος και κάτοικος Ντίσελντορφ (Γερμανία), απέκτησε στη Ρωσία ένα μεταχειρισμένο μηχανοκίνητο όχημα που ταξινομήθηκε επ’ ονόματί του στη Ρωσία, με το οποίο και μετέβη στις 11 Μαΐου 2023 στην Πολωνία. Από το έδαφος του εν λόγω κράτους μέλους, το όχημα αυτό μεταφέρθηκε με ρυμουλκούμενο, χωρίς πινακίδες κυκλοφορίας, στο Ντίσελντορφ.
12
Στις 28 Αυγούστου 2023 ο προσφεύγων της κύριας δίκης δήλωσε στο τελωνείο το επίμαχο όχημα με δασμολογητέα αξία 50390,71 ευρώ, προκειμένου να το θέσει σε ελεύθερη κυκλοφορία. Με απόφαση της ίδιας ημερομηνίας το τελωνείο δέσμευσε το επίμαχο όχημα και ακύρωσε την τελωνειακή διασάφηση με την αιτιολογία ότι η εισαγωγή του απαγορευόταν βάσει του άρθρου 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576.
13
Το τελωνείο απέρριψε τη διοικητική ένσταση του προσφεύγοντος της κύριας δίκης με την ίδια αιτιολογία όπως η μνημονευόμενη στην προηγούμενη σκέψη και αυτός άσκησε προσφυγή κατά της αποφάσεως περί δεσμεύσεως του επίμαχου οχήματος ενώπιον του Finanzgericht Düsseldorf (δικαστηρίου φορολογικών διαφορών του Ντίσελντορφ), το οποίο αποτελεί το αιτούν δικαστήριο. Προς στήριξη της προσφυγής του, ο προσφεύγων της κύριας δίκης υποστηρίζει ότι το επίμαχο όχημα βρισκόταν στο έδαφος της Ένωσης στις 19 Δεκεμβρίου 2023 και ότι, επομένως, μπορούσε να ταξινομηθεί σε κράτος μέλος δυνάμει του άρθρου 3θ, παράγραφος 3α‑δ, του κανονισμού 833/2014, όπως τροποποιήθηκε με τον κανονισμό 2023/2878. Κατά την άποψή του, η διάταξη αυτή δεν αφορά αποκλειστικά τα οχήματα που πληρούν τις προϋποθέσεις του άρθρου 3θ, παράγραφοι 3α‑β και 3α‑γ, του κανονισμού 833/2014, όπως τροποποιήθηκε με τον κανονισμό 2023/2878. Εν πάση περιπτώσει, ο προσφεύγων της κύριας δίκης θεωρεί ότι η εισαγωγή του επίμαχου οχήματος δεν παράγει σημαντικά έσοδα για τη Ρωσική Ομοσπονδία, με αποτέλεσμα να μην αντίκειται στο άρθρο 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576.
14
Κατά το αιτούν δικαστήριο, η έκβαση της προσφυγής της κύριας δίκης εξαρτάται, πρώτον, από το κατά πόσον το άρθρο 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576, έχει την έννοια ότι η απαγόρευση αγοράς, εισαγωγής ή μεταφοράς στην Ένωση των αγαθών που απαριθμούνται στο παράρτημα XXI του κανονισμού 833/2014, όπως τροποποιήθηκε με τον κανονισμό 2022/1904, ισχύει μόνον εφόσον μπορεί να διαπιστωθεί ότι τα επίμαχα αγαθά παράγουν σημαντικά έσοδα για τη Ρωσική Ομοσπονδία καθιστώντας έτσι δυνατές τις ενέργειές της που αποσταθεροποιούν την κατάσταση στην Ουκρανία.
15
Στην περίπτωση αρνητικής απάντησης στο πρώτο προδικαστικό ερώτημα, θα έπρεπε, κατά το αιτούν δικαστήριο, να εξεταστεί, δεύτερον, αν το άρθρο 3θ, παράγραφος 3α‑δ, του κανονισμού 833/2014, όπως τροποποιήθηκε με τον κανονισμό 2023/2878, έχει την έννοια ότι η δυνατότητα ταξινόμησης οχήματος που βρισκόταν στο έδαφος της Ένωσης στις 19 Δεκεμβρίου 2023 αφορά και όχημα το οποίο δεν εμπίπτει στο άρθρο 3θ, παράγραφοι 3α‑β ή 3α‑γ, του κανονισμού 833/2014 και του οποίου η εισαγωγή ή μεταφορά στην Ένωση απαγορεύεται βάσει του άρθρου 3θ, παράγραφος 1, του κανονισμού 833/2014, με αποτέλεσμα η αρμόδια τελωνειακή αρχή να υποχρεούται να άρει τη δέσμευση του επίμαχου οχήματος.
16
Υπό τις συνθήκες αυτές, το Finanzgericht Düsseldorf (δικαστήριο φορολογικών διαφορών του Ντίσελντορφ) αποφάσισε να αναστείλει την ενώπιόν του διαδικασία και να υποβάλει στο Δικαστήριο τα ακόλουθα προδικαστικά ερωτήματα:
«1)
Έχει το άρθρο 3θ, παράγραφος 1, του κανονισμού [833/2014], όπως τροποποιήθηκε με τον [κανονισμό 2022/576], την έννοια ότι η απαγόρευση εισαγωγής ή μεταφοράς των αγαθών που απαριθμούνται στο παράρτημα XXI [του κανονισμού 833/2014] ισχύει μόνον εφόσον δύναται να διαπιστωθεί ότι το επίμαχο προϊόν παράγει σημαντικά έσοδα για τη [Ρωσική Ομοσπονδία], καθιστώντας έτσι δυνατές τις ενέργειές της που αποσταθεροποιούν την κατάσταση στην Ουκρανία;
2)
Σε περίπτωση αρνητικής απαντήσεως στο πρώτο ερώτημα: Έχει το άρθρο 3θ, παράγραφος 3α‑δ, του κανονισμού [833/2014], όπως τροποποιήθηκε με τον κανονισμό [2023/2878], την έννοια ότι η επιτρεπόμενη βάσει της εν λόγω διατάξεως ταξινόμηση οχήματος που βρισκόταν στο έδαφος της Ένωσης στις 19 Δεκεμβρίου 2023 αφορά και μηχανοκίνητο όχημα το οποίο δεν εμπίπτει στο άρθρο 3θ, παράγραφοι 3α‑β ή 3α‑γ, του κανονισμού 833/2014 και του οποίου η εισαγωγή ή μεταφορά στην Ένωση απαγορεύεται βάσει του άρθρου 3θ, παράγραφος 1, του κανονισμού 833/2014 και ότι η αρμόδια τελωνειακή αρχή υποχρεούται να άρει τη δέσμευση του επίμαχου οχήματος παρά την απαγόρευση αυτή;»
Επί των προδικαστικών ερωτημάτων
Επί του πρώτου προδικαστικού ερωτήματος
17
Με το πρώτο προδικαστικό ερώτημα, το αιτούν δικαστήριο ζητεί κατ’ ουσίαν να διευκρινιστεί αν το άρθρο 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576, έχει την έννοια ότι η προβλεπόμενη από τη διάταξη αυτή απαγόρευση αγοράς, εισαγωγής ή μεταφοράς στην Ένωση ισχύει για κάθε αγαθό το οποίο υπάγεται στους κωδικούς της ΣΟ που μνημονεύονται στο παράρτημα ΧΧΙ του κανονισμού 833/2014, όπως τροποποιήθηκε με τον κανονισμό 2022/1904, χωρίς να είναι αναγκαίο να εξακριβωθεί, για κάθε πράξη χωριστά, αν η συγκεκριμένη αγορά, εισαγωγή ή μεταφορά παράγει σημαντικά έσοδα για τη Ρωσική Ομοσπονδία.
18
Όσον αφορά το περιεχόμενο του άρθρου 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576, υπενθυμίζεται ότι, κατά πάγια νομολογία, για την ερμηνεία διατάξεως του δικαίου της Ένωσης πρέπει να λαμβάνονται υπόψη όχι μόνον το γράμμα της, αλλά και το πλαίσιο στο οποίο αυτή εντάσσεται, καθώς και οι σκοποί που επιδιώκονται με τη ρύθμιση της οποίας αποτελεί μέρος (αποφάσεις της 17ης Νοεμβρίου 1983, Merck, 292/82, EU:C:1983:335, σκέψη 12, και της 13ης Μαρτίου 2025, PKK κατά Συμβουλίου, C‑72/23 P, EU:C:2025:182, σκέψη 51 και εκεί μνημονευόμενη νομολογία).
19
Όσον αφορά το γράμμα της εν λόγω διάταξης, τούτη προβλέπει ότι απαγορεύεται η αγορά, εισαγωγή ή μεταφορά στην Ένωση, άμεσα ή έμμεσα, των αγαθών που παράγουν σημαντικά έσοδα για τη Ρωσική Ομοσπονδία, καθιστώντας έτσι δυνατές τις ενέργειές της που αποσταθεροποιούν την κατάσταση στην Ουκρανία, τα οποία απαριθμούνται στο παράρτημα XXI του κανονισμού 833/2014, όπως τροποποιήθηκε με τον κανονισμό 2022/1904, εάν προέρχονται ή εξάγονται από τη Ρωσία.
20
Το αιτούν δικαστήριο κάνει, ωστόσο, λόγο, στην αίτηση προδικαστικής αποφάσεως, για διαφορές μεταξύ των διαφόρων γλωσσικών αποδόσεων της διατάξεως αυτής.
21
Ειδικότερα, όπως επισημαίνει το αιτούν δικαστήριο, η απόδοση της εν λόγω διάταξης στη γερμανική και στην ολλανδική γλώσσα μπορεί να ερμηνευθεί υπό την έννοια ότι μια πράξη η οποία αφορά τα αγαθά που απαριθμούνται στο παράρτημα ΧΧΙ του κανονισμού 833/2014, όπως τροποποιήθηκε με τον κανονισμό 2022/1904, για να εμπίπτει στην προβλεπόμενη από τη διάταξη αυτή απαγόρευση, πρέπει επίσης να παράγει συγκεκριμένα έσοδα για τη Ρωσική Ομοσπονδία. Αντιθέτως, άλλες γλωσσικές αποδόσεις, όπως στην ισπανική, στην αγγλική και στη γαλλική γλώσσα, δεν μπορούν να ερμηνευθούν κατά τον ίδιο τρόπο.
22
Συναφώς, υπενθυμίζεται ότι, κατά πάγια νομολογία, η διατύπωση που χρησιμοποιείται σε μία από τις γλωσσικές αποδόσεις διάταξης του δικαίου της Ένωσης δεν πρέπει να αποτελεί τη μοναδική βάση για την ερμηνεία της διάταξης αυτής ούτε μπορεί να της δίδεται προτεραιότητα σε σχέση με την απόδοσή της στις άλλες γλώσσες. Οι διατάξεις του δικαίου της Ένωσης πρέπει, πράγματι, να ερμηνεύονται και να εφαρμόζονται κατά τρόπο ομοιόμορφο, λαμβανομένων υπόψη των αποδόσεών τους σε όλες τις γλώσσες της Ένωσης. Επομένως, σε περίπτωση απόκλισης μεταξύ των διαφόρων γλωσσικών αποδόσεων νομοθετήματος της Ένωσης, η επίμαχη διάταξη πρέπει να ερμηνεύεται με γνώμονα την εν γένει οικονομία και τον σκοπό της ρύθμισης της οποίας αποτελεί στοιχείο (αποφάσεις της 27ης Οκτωβρίου 1977, Bouchereau, 30/77, EU:C:1977:172, σκέψη 14, και της 27ης Νοεμβρίου 2025, Svema Trade, C‑567/24, EU:C:2025:920, σκέψη 23).
23
Επομένως, όσον αφορά το πλαίσιο στο οποίο εντάσσεται το άρθρο 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576, το Δικαστήριο είχε ήδη την ευκαιρία να υπενθυμίσει ότι ο κανονισμός 833/2014 σκοπεί, σύμφωνα με το άρθρο 215 ΣΛΕΕ, στη θέσπιση των αναγκαίων μέτρων για την εφαρμογή της αποφάσεως 2014/512 (απόφαση της 28ης Μαρτίου 2017, Rosneft, C‑72/15, EU:C:2017:236, σκέψη 141), όπως τούτο προκύπτει επίσης από την αιτιολογική σκέψη 2 του κανονισμού 2022/576. Συναφώς, το άρθρο 4ια, παράγραφος 1, της αποφάσεως 2014/512, όπως τροποποιήθηκε με την απόφαση 2022/578, ορίζει ότι απαγορεύεται η αγορά, εισαγωγή ή μεταφορά στην Ένωση, άμεσα ή έμμεσα, των αγαθών που παράγουν σημαντικά έσοδα για τη Ρωσική Ομοσπονδία καθιστώντας έτσι δυνατές τις ενέργειές της που αποσταθεροποιούν την κατάσταση στην Ουκρανία, εάν προέρχονται ή εξάγονται από τη Ρωσία. Εξάλλου, η παράγραφος 6 του εν λόγω άρθρου 4ια ορίζει ότι «η Ένωση λαμβάνει τα αναγκαία μέτρα προκειμένου να καθορισθούν τα σχετικά είδη που καλύπτονται από το παρόν άρθρο».
24
Από τις διατάξεις του εν λόγω άρθρου 4ια προκύπτει ότι, στο πλαίσιο του καθεστώτος που αυτό καθιερώνει, η Ένωση έχει την εξουσία να καθορίζει τα προϊόντα των οποίων η αγορά, εισαγωγή ή μεταφορά πρέπει να θεωρούνται ότι παράγουν σημαντικά έσοδα για τη Ρωσική Ομοσπονδία και ότι, ως εκ τούτου, εμπίπτουν στην απαγόρευση του άρθρου 4ια, παράγραφος 1, της αποφάσεως 2014/512, όπως τροποποιήθηκε με την απόφαση 2022/578, καθώς και του άρθρου 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576.
25
Κατά συνέπεια, το άρθρο 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576, δεν απαγορεύει την αγορά, εισαγωγή ή μεταφορά αγαθού εντός της Ένωσης μόνον εφόσον μια τέτοια πράξη, αυτοτελώς εκλαμβανόμενη, παράγει σημαντικά έσοδα για τη Ρωσική Ομοσπονδία. Η διάταξη αυτή απαγορεύει το σύνολο των πράξεων που αφορούν κάποιο από τα αγαθά που απαριθμούνται στο παράρτημα ΧΧΙ του κανονισμού 833/2014, όπως τροποποιήθηκε με τον κανονισμό 2022/1904.
26
Η ερμηνεία αυτή επιβεβαιώνεται από τις εξαιρέσεις στην απαγόρευση που προβλέπει το άρθρο 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576, οι οποίες απορρέουν από την προσθήκη στο εν λόγω άρθρο 3θ της παραγράφου 3α με τον κανονισμό 2022/1904 και των παραγράφων 3α‑α και 3α‑β με τον κανονισμό 2023/2878. Πράγματι, κατά την πρώτη από τις εξαιρέσεις αυτές, η απαγόρευση του άρθρου 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576, δεν εφαρμόζεται, μεταξύ άλλων, στις αγορές που πραγματοποιούνται στη Ρωσία και είναι αναγκαίες για την προσωπική χρήση των υπηκόων των κρατών μελών και των μελών της άμεσης οικογένειάς τους. Ομοίως, οι λοιπές εξαιρέσεις παρέχουν στις αρμόδιες αρχές των κρατών μελών τη δυνατότητα να επιτρέπουν, αφενός, την εισαγωγή αγαθών τα οποία προορίζονται για αυστηρώς προσωπική χρήση από φυσικά πρόσωπα που ταξιδεύουν προς την Ένωση ή μέλη της άμεσης οικογένειάς τους και αφορούν μόνο προσωπικά είδη που ανήκουν στα εν λόγω πρόσωπα και τα οποία προδήλως δεν προορίζονται για πώληση και, αφετέρου, την είσοδο στην Ένωση οχήματος το οποίο δεν προορίζεται προς πώληση και ανήκει σε πολίτη κράτους μέλους ή σε μέλος της άμεσης οικογένειάς του που κατοικεί στη Ρωσία και οδηγεί το όχημα προς την Ένωση για αυστηρώς προσωπική χρήση.
27
Αν, όμως, η απαγόρευση του άρθρου 3θ, παράγραφος 1, του κανονισμού αυτού, όπως τροποποιήθηκε με τον κανονισμό 2022/576, εφαρμοζόταν μόνον εφόσον η συγκεκριμένη αγορά, εισαγωγή ή μεταφορά, αυτοτελώς εκλαμβανόμενη, θα μπορούσε να παράσχει, λαμβανομένων υπόψη των ιδιαίτερων χαρακτηριστικών της, σημαντικά έσοδα για τη Ρωσική Ομοσπονδία, τότε δεν θα ήταν αναγκαίο να προβλεφθούν οι ως άνω εξαιρέσεις. Συγκεκριμένα, οι εξαιρέσεις αυτές αφορούν, αφενός, αγαθά τα οποία αγοράσθηκαν στη Ρωσία και είναι αναγκαία για την προσωπική χρήση των οικείων φυσικών προσώπων. Η απαίτηση αυτή υπογραμμίζει ότι πρόκειται για αγαθά που θεωρούνται απαραίτητα συναφώς, αποκλειομένου κάθε αγαθού πολυτελείας ή αξίας μεγαλύτερης του μέσου όρου το οποίο μπορεί, ως εκ τούτου, να αποφέρει τέτοια έσοδα. Αφετέρου, τα αγαθά που καλύπτονται από τις εν λόγω εξαιρέσεις πρέπει να ανήκουν στα μνημονευόμενα φυσικά πρόσωπα και η εισαγωγή τους περιορίζεται μόνο στα προσωπικά αντικείμενα των εν λόγω προσώπων και σε είδη τα οποία προδήλως δεν προορίζονται για πώληση. Εκ των προεκτεθέντων συνάγεται ότι οι εξαιρέσεις αυτές αφορούν πράξεις οι οποίες, εκ της φύσεώς τους, δεν είναι ικανές να αποφέρουν τέτοια έσοδα.
28
Μια ερμηνεία σύμφωνα με την οποία η απαγόρευση που προβλέπεται στο άρθρο 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576, ισχύει για όλα τα αγαθά που απαριθμούνται στο παράρτημα ΧΧΙ του κανονισμού 833/2014, όπως τροποποιήθηκε με τον κανονισμό 2022/1904, χωρίς να είναι αναγκαίο να εξακριβωθεί για κάθε πράξη, αυτοτελώς εκλαμβανόμενη, αν η συγκεκριμένη αγορά, εισαγωγή ή μεταφορά παράγει σημαντικά έσοδα για τη Ρωσική Ομοσπονδία, επιρρωννύεται επίσης από τον σκοπό που επιδιώκει η ρύθμιση στο πλαίσιο της οποίας εντάσσεται η διάταξη αυτή.
29
Πράγματι, από την αιτιολογική σκέψη 2 του κανονισμού 833/2014 προκύπτει ότι σκοπός του κανονισμού αυτού είναι η εφαρμογή πρόσθετων περιοριστικών μέτρων «για να αυξηθεί το κόστος των ενεργειών της Ρωσίας που υπονομεύουν την εδαφική ακεραιότητα, την κυριαρχία και την ανεξαρτησία της Ουκρανίας, καθώς και για να προωθηθεί η ειρηνική επίλυση της κρίσης».
30
Εξάλλου, όπως υπομνήσθηκε στη σκέψη 23 της παρούσας αποφάσεως, ο κανονισμός 833/2014, όπως τροποποιήθηκε με τον κανονισμό 2022/576, αποσκοπεί στη θέσπιση των αναγκαίων μέτρων για την εφαρμογή της αποφάσεως 2014/512. Συναφώς, παρατηρείται ότι, κατά την αιτιολογική σκέψη 6 της αποφάσεως 2022/578, με την οποία τροποποιήθηκε η απόφαση 2014/512, κρίθηκε σκόπιμο, λαμβανομένης υπόψη της σοβαρότητας της κατάστασης και ως απάντηση στη στρατιωτική επίθεση της Ρωσικής Ομοσπονδίας κατά της Ουκρανίας, να θεσπιστούν νέα περιοριστικά μέτρα όπως, μεταξύ άλλων, «πρόσθετοι περιορισμοί στις εισαγωγές ορισμένων αγαθών που εξάγονται ή που προέρχονται από τη Ρωσία».
31
Η εφαρμογή της απαγόρευσης που προβλέπεται στο άρθρο 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576, σε κάθε αγαθό που υπάγεται στους κωδικούς της ΣΟ που απαριθμούνται στο παράρτημα XXI του κανονισμού 833/2014, όπως τροποποιήθηκε με τον κανονισμό 2022/1904, είναι πρόσφορη για την αποτελεσματική επιδίωξη τέτοιων σκοπών των οποίων η επίτευξη θα εμποδιζόταν, αντιθέτως, αν η εφαρμογή της εν λόγω απαγόρευσης εξαρτιόταν από τη διαπίστωση ότι το επίμαχο προϊόν, αυτοτελώς εκλαμβανόμενο, παράγει σημαντικά έσοδα για τη Ρωσική Ομοσπονδία.
32
Κατόπιν των προεκτεθέντων, στο πρώτο προδικαστικό ερώτημα πρέπει να δοθεί η απάντηση ότι το άρθρο 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576, έχει την έννοια ότι η προβλεπόμενη από τη διάταξη αυτή απαγόρευση αγοράς, εισαγωγής ή μεταφοράς στην Ένωση ισχύει για κάθε αγαθό που υπάγεται στους κωδικούς της ΣΟ που απαριθμούνται στο παράρτημα ΧΧΙ του κανονισμού 833/2014, όπως τροποποιήθηκε με τον κανονισμό 2022/1904, χωρίς να είναι αναγκαίο να εξακριβωθεί, για κάθε πράξη χωριστά, αν η εν λόγω αγορά, εισαγωγή ή μεταφορά παράγει σημαντικά έσοδα για τη Ρωσική Ομοσπονδία.
Επί του δευτέρου προδικαστικού ερωτήματος
33
Με το δεύτερο προδικαστικό ερώτημα, το αιτούν δικαστήριο ζητεί κατ’ ουσίαν να διευκρινιστεί αν το άρθρο 3θ, παράγραφος 3α‑δ, του κανονισμού 833/2014, όπως τροποποιήθηκε με τον κανονισμό 2023/2878, έχει την έννοια ότι η προβλεπόμενη από τη διάταξη αυτή δυνατότητα ταξινόμησης, σε κράτος μέλος, οχήματος το οποίο βρισκόταν ήδη στο έδαφος της Ένωσης στις 19 Δεκεμβρίου 2023 ισχύει και για οχήματα τα οποία, κατά την ίδια ημερομηνία, βρίσκονταν στο έδαφος της Ένωσης κατά παράβαση της απαγόρευσης που προβλέπει το άρθρο 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576.
34
Επισημαίνεται, συναφώς, ότι το άρθρο 3θ, παράγραφος 3α‑δ, του κανονισμού 833/2014, όπως τροποποιήθηκε με τον κανονισμό 2023/2878, δεν έχει ως σκοπό να εισαγάγει εξαίρεση από την απαγόρευση που προβλέπεται στο εν λόγω άρθρο 3θ, παράγραφος 1. Πράγματι, από το ίδιο το γράμμα της παραγράφου 3α‑δ προκύπτει ότι η διάταξη αυτή αφορά αποκλειστικώς την ταξινόμηση οχήματος και όχι την αγορά, εισαγωγή ή μεταφορά του εντός της Ένωσης.
35
Εκ των ανωτέρω συνάγεται ότι η προβλεπόμενη στο εν λόγω άρθρο 3θ, παράγραφος 3α‑δ, δυνατότητα, όσον αφορά την ταξινόμηση των οχημάτων που βρίσκονταν ήδη στο έδαφος της Ένωσης στις 19 Δεκεμβρίου 2023, δεν μπορεί εν πάση περιπτώσει να ισχύει για οχήματα ευρισκόμενα στο έδαφος της Ένωσης λόγω παράβασης της απαγόρευσης του άρθρου 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576.
36
Κατόπιν των προεκτεθέντων, στο δεύτερο προδικαστικό ερώτημα πρέπει να δοθεί η απάντηση ότι το άρθρο 3θ, παράγραφος 3α‑δ, του κανονισμού 833/2014, όπως τροποποιήθηκε με τον κανονισμό 2023/2878, έχει την έννοια ότι η προβλεπόμενη από τη διάταξη αυτή δυνατότητα ταξινόμησης, σε κράτος μέλος, οχήματος το οποίο βρισκόταν ήδη στο έδαφος της Ένωσης στις 19 Δεκεμβρίου 2023 δεν ισχύει για οχήματα τα οποία, κατά την ίδια ημερομηνία, βρίσκονταν στο έδαφος της Ένωσης κατά παράβαση της απαγόρευσης που προβλέπει το άρθρο 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576.
Επί των δικαστικών εξόδων
37
Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
Για τους λόγους αυτούς, το Δικαστήριο (πέμπτο τμήμα) αποφαίνεται:
1)
Το άρθρο 3θ, παράγραφος 1, του κανονισμού (ΕΕ) 833/2014 του Συμβουλίου, της 31ης Ιουλίου 2014, σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία, όπως τροποποιήθηκε με τον κανονισμό (ΕΕ) 2022/576 του Συμβουλίου, της 8ης Απριλίου 2022,
έχει την έννοια ότι:
η προβλεπόμενη από τη διάταξη αυτή απαγόρευση αγοράς, εισαγωγής ή μεταφοράς στην Ευρωπαϊκή Ένωση ισχύει για κάθε αγαθό που υπάγεται στους κωδικούς της Συνδυασμένης Ονοματολογίας που απαριθμούνται στο παράρτημα ΧΧΙ του κανονισμού 833/2014, όπως τροποποιήθηκε με τον κανονισμό (ΕΕ) 2022/1904 του Συμβουλίου, της 6ης Οκτωβρίου 2022, χωρίς να είναι αναγκαίο να εξακριβωθεί, για κάθε πράξη χωριστά, αν η εν λόγω αγορά, εισαγωγή ή μεταφορά παράγει σημαντικά έσοδα για τη Ρωσική Ομοσπονδία.
2)
Το άρθρο 3θ, παράγραφος 3α‑δ, του κανονισμού 833/2014, όπως τροποποιήθηκε με τον κανονισμό (ΕΕ) 2023/2878 του Συμβουλίου, της 18ης Δεκεμβρίου 2023,
έχει την έννοια ότι:
η προβλεπόμενη από τη διάταξη αυτή δυνατότητα ταξινόμησης, σε κράτος μέλος, οχήματος το οποίο βρισκόταν ήδη στο έδαφος της Ένωσης στις 19 Δεκεμβρίου 2023 δεν ισχύει για οχήματα τα οποία, κατά την ίδια ημερομηνία, βρίσκονταν στο έδαφος της Ένωσης κατά παράβαση της απαγόρευσης που προβλέπει το άρθρο 3θ, παράγραφος 1, του κανονισμού 833/2014, όπως τροποποιήθηκε με τον κανονισμό 2022/576.
(υπογραφές)
(
*1
)	Γλώσσα διαδικασίας: η γερμανική.